ભારતમાં ઓનલાઇન માર્કેટમાં સર્વોપરી સ્થાન ભોગવનાર ફ્લિપકાર્ટને રિટેલ માર્કેટમાં આંતરરાષ્ટ્રીય જાયન્ટ વૉલમાર્ટે હસ્તગત કરી લીધી છે. વૉલમાર્ટ કંપની ફ્લિપકાર્ટના ૭૭ ટકા શૅર હિસ્સાને ૧૬ અબજ ડૉલરમાં એટલે કે ૧.૧૨ લાખ કરોડ રૃપિયામાં ખરીદશે. ભારતીય બજારમાં તાજેતરના સમયનો વિશ્વનો આ સૌથી મોટો સોદો છે. ઘણા સમયથી વૉલમાર્ટ ભારતમાં રિટેલ બજાર પર વર્ચસ્વ સ્થાપિત કરવા પ્રયાસ કરી રહી હતી. તેમાં સફળતા મેળવવા માટે હવે વૉલમાર્ટ ફ્લિપકાર્ટને હથિયાર બનાવશે. ભારતમાં ઓનલાઇન માર્કેટમાં ફ્લિપકાર્ટ વ્યાપક નેટવર્ક ધરાવે છે. વૉલમાર્ટ તેનો ઉપયોગ કરીને આગળ વધશે. ફ્લિપકાર્ટને ખરીદવામાં વૉલમાર્ટની પ્રતિસ્પર્ધી કંપની એમેઝોનને પણ રસ હતો, પરંતુ વૉલમાર્ટે બાજી મારી છે. હવે એમેઝોન પણ ભારતમાં વૉલમાર્ટ સામે પ્રતિસ્પર્ધા માટે ધરખમ રોકાણની યોજના બનાવી રહ્યું છે.